
[bookmark: _Hlk68164444]Informatīvais ziņojums
[bookmark: _Hlk190872111]“Par atļauju Iekšlietu ministrijai (Nodokļu un muitas policijai) uzņemties valsts budžeta ilgtermiņa saistības un īstenot Eiropas Savienības programmas “Savienības Krāpšanas apkarošanas programma” (Union Anti-Fraud Programme (EUAF)) līdzfinansēto projektu “Pārliecinošu pierādījumu iegūšana, izmantojot jaunākās novērošanas sistēmas””

1. Ievads

[bookmark: _Hlk65684287]Informatīvais ziņojums sagatavots, lai informētu Ministru kabinetu par nepieciešamību Nodokļu un muitas policijai (turpmāk – NMP) turpināt dalību Eiropas Savienības (turpmāk – ES) programmas līdzfinansētā projektā.
Projekta pieteikums tika sagatavots un iesniegts ES Finansējuma un iepirkumu portālā (EU Funding & Tenders Portal) laikā, kad NMP bija Valsts ieņēmumu dienesta (turpmāk – VID) patstāvīga struktūrvienība. 
2025. gada 12. decembrī Eiropas Komisija nosūtīja uzaicinājumu trīs nedēļu laikā parakstīt atbilstības deklarāciju (Declaration of Honour), apliecinot institūcijas apņemšanos piedalīties projekta īstenošanā. Ievērojot noteikto termiņu, 2025. gada 23. decembrī atbilstības deklarāciju VID vārdā, pamatojoties uz atsevišķu pilnvarojumu, parakstīja VID Nodokļu un muitas policijas pārvaldes direktors.
2026. gada 16. janvārī Eiropas Komisija nosūtīja projekta dotācijas līgumu parakstīšanai, nosakot tā parakstīšanas galīgo termiņu 2026. gada 9. februārī. 
Pēc iepriekšējām konsultācijām ar Eiropas Komisiju projekta dotācijas līgumu 2026. gada 9. februārī parakstīja VID ģenerāldirektors kā projekta pieteikuma iesniedzējas institūcijas vadītājs, un 2026. gada 25. februārī Eiropas Komisija saskaņā ar dotācijas līguma nosacījumiem veica priekšfinansējuma maksājumu uz VID kontu.
Ņemot vērā, ka no 2026. gada 1. janvāra NMP ir tiešās valsts pārvaldes iestāde iekšlietu ministra pārraudzībā un ir VID Nodokļu un muitas policijas pārvaldes tiesību, funkciju, uzdevumu un saistību pārņēmēja, kā arī to, ka Eiropas Komisijas apstiprinātais projekts ir vērsts uz NMP institucionālās un operatīvās kapacitātes stiprināšanu, 2026. gada 11. martā tika parakstīti dotācijas līguma grozījumi, nosakot NMP par projekta īstenotāju un līgumslēdzēju pusi. Savukārt 2026. gada 15. aprīlī priekšfinansējums tika pārskaitīts no VID konta uz NMP kontu.
Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības valsts budžeta likumā noteikto limitu ietvaros. Papildu ilgtermiņa saistību uzņemšanās Eiropas Savienības politiku instrumentu un pārējās ārvalstu finanšu palīdzības līdzfinansētajos projektos ir pieļaujama pēc attiecīga Ministru kabineta lēmuma pieņemšanas. Minētās normas mērķis ir nodrošināt Ministru kabineta kontroli pār papildu ilgtermiņa saistību uzņemšanos, dodot iespēju izvērtēt projekta īstenošanas lietderību, ar to saistītos fiskālos riskus un valsts budžeta līdzekļu iesaisti.
Lai gan projekta dotācijas līgums tika noslēgts un vēlāk precizēts saistībā ar NMP statusa maiņu, projekta aktivitāšu praktiska īstenošana līdz šim nav uzsākta. Nav veikti maksājumi projekta aktivitātēm, nav noslēgti līgumi ar piegādātājiem vai citiem sadarbības partneriem, nav uzņemtas finanšu saistības pret trešajām personām, kā arī nav izlietots Eiropas Komisijas piešķirtais priekšfinansējums. Tādējādi projekta īstenošanas rezultātā nav radušās faktiskas valsts budžeta izmaksas vai citas neatgriezeniskas finansiālas sekas.
Ņemot vērā minēto, Ministru kabinetam joprojām saglabājas pilnvērtīgas iespējas pēc būtības lemt par projekta turpināšanu un papildu ilgtermiņa saistību apstiprināšanu vai arī par projekta izbeigšanu. Turklāt Eiropas Komisijas pārskaitītais priekšfinansējums nav izlietots un nepieciešamības gadījumā var tikt atmaksāts pilnā apmērā, neradot papildu fiskālu slogu valsts budžetam. Līdz ar to informatīvā ziņojuma izskatīšana Ministru kabinetā nodrošinātu Likuma par budžetu un finanšu vadību 24. panta trešās daļas mērķa sasniegšanu, ļaujot Ministru kabinetam pilnvērtīgi izvērtēt projekta ieguvumus, riskus un fiskālo ietekmi un pieņemt informētu lēmumu par NMP dalību projektā.

2. Informācija par programmu “Savienības Krāpšanas apkarošanas programma”

[bookmark: _Hlk99116211]Programma “Savienības Krāpšanas apkarošanas programma” (turpmāk – EUAF programma[footnoteRef:1]) ir izveidota ar Eiropas Parlamenta un Padomes 2021. gada 29. aprīļa Regulu (ES) 2021/785, ar ko izveido Savienības Krāpšanas apkarošanas programmu un atceļ Regulu (ES) Nr. 250/2014. EUAF programmas vispārīgais mērķis ir ES finansiālo interešu aizsardzība. Lai sasniegtu šo vispārīgo mērķi, EUAF programmas tiešais mērķis ir novērst un apkarot krāpšanu, korupciju un jebkādas citas nelikumīgas darbības, kas ietekmē ES finanšu intereses. Programmas ietvaros ir paredzēta ES dalībvalstu iestāžu vai starptautisko organizāciju izmeklēšanas un apkarošanas spēju stiprināšana. [1:  Angliski – Union Anti-Fraud Programme (EUAF)] 

[bookmark: _Hlk223620804]EUAF programmas budžets 2021.–2027. gada plānošanas periodam paredzēts 181,207 milj. euro apmērā, savukārt 2025. gada darba programmā paredzēts kopējais finansējums 27,351 milj. euro apmērā, no kuriem 17,608 milj. euro paredzēti tieši krāpšanas, korupcijas un citu nelikumīgu darbību apkarošanas pasākumiem. EUAF programmas 2025. gada tehniskās palīdzības konkursā ar kopējo budžetu 11,4 milj. euro ir paredzēts atbalstīt projektus specializētu iekārtu, rīku un datu apstrādes tehnoloģiju iegādei un to pielietošanas apmācībai.

3.  Informācija par EUAF programmas NMP projektu “Pārliecinošu pierādījumu iegūšana, izmantojot jaunākās novērošanas sistēmas”

Projekta “Pārliecinošu pierādījumu iegūšana, izmantojot jaunākās novērošanas sistēmas” mērķis ir stiprināt NMP kapacitāti kontroles un procesuālo darbību jomā, lai nodrošinātu kvalitatīvus pierādījumus turpmākajām procesuālajām darbībām. Projekta ietvaros paredzēta amatpersonu individuālo videoreģistratoru (ķermeņa kameru) un modernu videonovērošanas risinājumu iegāde, nodrošinot vienotu individuālo videoreģistratoru (ķermeņa kameru) aprīkojumu ar Valsts ieņēmumu dienesta Muitas pārvaldi un tehniski savietojamu videonovērošanas risinājumu aprīkojumu ar Valsts policiju, paredzot iespēju turpmākai tehnoloģisko risinājumu integrācijai Iekšlietu ministrijas resora ietvaros.
Jauno videonovērošanas risinājumu ieviešana nodrošinās neapstrīdamu un augstas kvalitātes video un audio pierādījumu iegūšanu turpmākajām kriminālprocesuālajām darbībām. Iekārtu izmantošana būtiski samazinās strīdus ar trešajām personām, paaugstinās amatpersonu personisko drošību, uzlabos meklēšanā esošu personu un transportlīdzekļu identificēšanu, kā arī nodrošinās objektīvu pamatu sūdzību izvērtēšanā.
Projekta īstenošanas rezultātā tiks nodrošināta kriminālo grupējumu nelikumīgu darbību fiksēšana augstas izšķirtspējas video un audio ierakstos. Uzlabotā attēla detalizācija operatīvā transporta iekšpusē un ārpusē ļaus efektīvāku noziedzīgu nodarījumu izdarījušu personu identificēšanu. Papildus tiks uzlabota aizturēto personu droša uzraudzība pārvietošanas laikā, samazinot bēgšanas riskus un iespējamos uzbrukumus amatpersonām. Vienlaikus tiks nodrošināta objektīva un pārbaudāma informācija amatpersonu darbību izvērtēšanai, mazināti korupcijas riski un uzlabota dokumentēšanas un pierādījumu iegūšanas procesu caurskatāmība.
Novērošanas sistēmas izvēlētas, pamatojoties uz to tehnisko savietojamību ar Valsts ieņēmumu dienesta Muitas pārvaldes izmantotajiem risinājumiem un pozitīvo pieredzi citu tiesībaizsardzības iestāžu darbā.
Projekta ietvaros plānots nodrošināt katru NMP Izlūkošanas un taktisko uzdevumu pārvaldes Taktisko uzdevumu daļas amatpersonu ar individuālo videoreģistratoru, iegādājoties 60 individuālos videoreģistratorus (ķermeņa kamera) ar trīs gadu licencēm, un aprīkot 20 dienesta automobiļus ar videonovērošanas sistēmām, kas ietvers bezlimita datu pārraidi, trīs gadu tehniskā aprīkojuma apkalpošanu, uzturēšanu, attālinātu atbalstu, licenču maksājumu, programmu atjauninājumus un mākslīgā intelekta atbalstu. Projektu plānots īstenot 18 mēnešu laikā no granta līguma parakstīšanas brīža.
[bookmark: _Hlk223621204]Projekta “Pārliecinošu pierādījumu iegūšana, izmantojot jaunākās novērošanas sistēmas” kopējās attiecināmās izmaksas plānotas 448 118,00 euro apmērā. No ES līdzfinansējuma iespējams segt līdz 80 % no attiecināmajām izmaksām, t. i., līdz 358 494,39 euro. Projekta īstenošanai nepieciešams nacionālais līdzfinansējums līdz 89 623,61 euro (20 % no attiecināmajām izmaksām), finansējums pievienotās vērtības nodokļa samaksai līdz 94 104,78 euro un valsts budžeta priekšfinansējums līdz 179 247,20 euro, jo ES līdzfinansējums tiek piešķirts divos maksājumos: 50 % priekšfinansējuma veidā pēc granta līguma noslēgšanas un atlikusī daļa pēc projekta pabeigšanas. Priekšfinansējums 179 247,20 euro apmērā tika saņemts 2026. gada 25. februārī.
Projektam plānoto finansējumu plānots apgūt 2026. gadā. Vienlaikus, ja projekta ieviešanas gaitā būs novirzes no sākotnēji plānotā, Iekšlietu ministrija (Nodokļu un muitas policija) projekta pabeigšanai 2027. gadā nepieciešamo finansējumu lūgs pārdalīt normatīvajos aktos noteiktā kārtībā.
Projekta “Pārliecinošu pierādījumu iegūšana, izmantojot jaunākās novērošanas sistēmas” finansējuma avotu un izdevumu provizoriskais sadalījums pa gadiem norādīts turpmāk tabulā.
	
	

	Finansējuma avoti/plānotie izdevumi
	2026 (euro)
	2027 (euro)
	Kopā (euro)

	ES līdzfinansējuma daļa, tai skaitā:
	358 494,39
	
	358 494,39

	ES priekšfinansējums
	179 247,20
	
	179 247,20

	Valsts budžeta priekšfinansējums
	179 247,20
	
	179 247,20

	Nacionālā līdzfinansējuma daļa
	89 623,61
	
	89 623,61

	Finansējums PVN izdevumu segšanai
	94 104,78
	
	94 104,78

	Kopā
	542 222,79
	
	542 222,79

	Valsts budžeta priekšfinansējuma atmaksa valsts pamatbudžetā
	
	179 247,20
	179 247,20



Projektu “Pārliecinošu pierādījumu iegūšana, izmantojot jaunākās novērošanas sistēmas” plānots īstenot līdz 2027. gada 31. augustam.

4. Turpmākā rīcība

Lai NMP varētu īstenot minēto projektu, nepieciešams pieņemt Ministru kabineta lēmumu par atļauju NMP uzņemties papildu valsts budžeta ilgtermiņa saistības ES politikas instrumentu līdzfinansēto projektu īstenošanai, kā arī atbalstīt priekšlikumu projekta īstenošanai piešķirt valsts budžeta finansējumu: nacionālo līdzfinansējumu, finansējumu pievienotās vērtības nodokļa samaksai, kā arī valsts budžeta priekšfinansējumu, ko pēc projektu īstenošanas NMP, saņemot gala maksājumus no projektu grantu koordinatoriem, ieskaitīs valsts pamatbudžeta ieņēmumos.


Iekšlietu ministrs	J. Dombrava


Sagatavotājs
S. Perlovs, tālr. 67120684
sergejs.perlovs@nmp.gov.lv 
